## La Generalitat presenta el Pla Viu en les cambres de comerç d’Alacant, Castelló i València

*** El secretari autonòmic d’Habitatge ha exposat les principals mesures i línies estratègiques del Pla i el conveni de col·laboració amb la Federació Valenciana de Municipis i Províncies (FVMP)
* El Pla Viu Comunitat Valenciana impulsarà la promoció de 10.000 habitatges de protecció pública**

El secretari autonòmic d’Habitatge, Sebastián Fernández, ha presentat el Pla Viu Comunitat Valenciana en les cambres de Comerç, Indústria, Servicis i Navegació de Castelló, València i Alacant amb la finalitat de donar a conéixer este ambiciós projecte de la Generalitat amb el qual s’impulsarà la promoció de 10.000 habitatges de protecció pública.

El secretari autonòmic ha conclòs este dijous a Alacant la ronda de presentacions, en un acte en el qual també ha participat el president de la Cambra d’Alacant, Carlos Baño; el president territorial del Col·legi d’Arquitectes d’Alacant, així com el director de l’Entitat Valenciana d’Habitatge i Sòl (Evha), Ernesto Fernández, i tècnics de la mateixa entitat.

Sebastián Fernández ha exposat les principals mesures i línies d’actuació que recull este pla, així com el conveni marc de col·laboració entre la Generalitat i la Federació Valenciana de Municipis i Províncies (FVMP) per a l’impuls de la promoció d’habitatges de protecció pública en sòl de les administracions locals.

Així mateix, tècnics de l’Evha han exposat els detalls de les pròximes licitacions que l’entitat farà pública, previsiblement durant el mes de maig, per a l’adjudicació del dret de superfície per a la construcció i posterior gestió, durant 55 o 70 anys, d’habitatges en lloguer assequible.

Els municipis en els quals està prevista la primera de les licitacions són la Vila Joiosa, Benidorm, Xàbia, València, Benifaió, el Puig de Santa Maria, Sagunt i Castelló de la Plana.

D’altra banda, el secretari autonòmic ha posat de manifest l’interés mostrat per nombroses empreses valencianes per concórrer a les actuacions que s’impulsen dins del Pla Viu, i que així ho han traslladat després d’assistir a les presentacions celebrades en les cambres de comerç.

**Pla Viu Comunitat Valenciana**

El Pla Viu Comunitat Valenciana té com a objectiu impulsar la promoció de 10.000 habitatges de protecció pública en esta legislatura mitjançant la mobilització de sòl públic disponible i la col·laboració publicoprivada.

Sebastián Fernández ha explicat l’estructura d’este pla, que gira entorn de tres eixos: seguretat jurídica, cooperació administrativa i col·laboració publicoprivada.

En el primer s’emmarquen iniciatives legislatives que ja s’han posat en marxa, com la modificació del Decret 80/2023, pel qual s’aproven les normes de disseny i qualitat en edificis d’habitatge i la reforma del Decret 68/2023, pel qual s’aprova el Reglament d’habitatge de protecció pública i règim jurídic del patrimoni públic d’habitatge i sòl de la Generalitat.

També s’han avançat ja altres modificacions normatives com la reforma de la LOTUP per a l’agilitació administrativa de llicències d’obres.

En l’eix de col·laboració interadministrativa, a més del conveni firmat entre la Generalitat i l’FVMP, ja s’ha realitzat un estudi, a través de l’Institut Valencià de l’Edificació, de sòl públic disponible de titularitat dels ajuntaments de més de 10.000 habitants, amb els quals podrien construir-se més de 9.200 habitatges: 562 a la província de Castelló, 6.200 a la província de València i 2.466 a la província d’Alacant.

A més, es posarà a la disposició del Pla Viu el sòl de titularitat de la Generalitat a través de l’Entitat Valenciana d’Habitatge i Sòl (EVHA) així com els solars per a habitatge de protecció pública de titularitat privada pendents de desenvolupar que podran incloure més de 4.000 habitatges.

Finalment, en el tercer eix de col·laboració publicoprivada, el Pla preveu el concurs de drets de superfície o concessió administrativa destinat a desenvolupar pel sector privat promocions per a lloguer assequible per un període determinat. També es preveu les permutes de sòl/immobles que permeten concursos per a promoció d’habitatge protegit sobre sòl públic i l’entrega a l’Administració d’habitatges per a fins socials, entre altres.

Fecha: 02/05/2024